FI Euroopan unionin virallinen lehti C 170/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 170/09)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”OVOS MOLES DE AVEIRO”

EU-nro: PT-PGI-0105-01169–31.10.2013

SAN ( ) SMM ( X )

1. Hakijaryhmä ja oikeutettu etu

APOMA – Associação de Produtores de Ovos Moles de Aveiro Osoite: Mercado Municipal de Santiago, R. Ovar, Praceta de Ílhavo, no 106–1o AA, AB, AE, 3810–145 Aveiro, PORTUGAL Puhelin/faksi: +351 234428829 Sähköposti: apoma@sapo.pt

2. Jäsenvaltio tai kolmas maa

Portugali

3. Eritelmän kohta / kohdat, jota / joita muutos koskee

—

☐

—

☒

—

☐

—

☒

—

☒

—

☒

—

☒

—

☐

4. Muutoksen (muutosten) tyyppi

—

☒

—

☐

5. Muutokset

Tuotteen kuvaus

1. Taikinakuoreen valmistetut Ovos Moles de Aveiro -makeiset voidaan myös päällystää suklaalla, edellyttäen että varmistetaan paikallisen perinteisen tavan mukainen valmistus. Muutos perustuu vanhoilta tuottajilta ja aikakauden kirjallisuusviitteistä peräisin olevaan tietoon.

2. Ovos Moles de Aveiron säilyvyysajan kuluessa kosteuspitoisuus alenee ja sokeripitoisuus nousee tuotteessa tapahtuvan kiteytymisen seurauksena; nämä kosteus- ja sokeripitoisuuden vaihtelut saavat kuitenkin olla enintään 10 prosenttia alkuperäisistä arvoista.

Alkuperätodisteet

Suklaan käyttö edellyttää jäljitettävyysjärjestelmän muuttamista vastaavien rekistereiden osalta, joten tämä muutos on sisällytetty alkuperätodisteita koskevaan kohtaan.

Tuotantomenetelmä

Tehdyt muutokset:

1. Suklaakuorrutteen käyttö

Suklaakuorrutteen käyttö aiheuttaa muutoksia tuotantoprosessiin ja valmistustavan kuvaukseen.

Taikinakuoreen valmistettujen Ovos Moles de Aveiro -makeisten kuorrutusprosessi suklaalla aloitetaan ”upottamalla” tuote siten, että sen lämpötila nousee enintään 40 celsiusasteeseen. Kuorruttaminen suklaalla tehdään joko käsin tai koneellisesti upottamalla varmistaen samalla, että tuotteen muoto säilyy. Sen jälkeen ylimääräinen suklaa poistetaan ja kuorrutteen annetaan kovettua. Suklaan kovettuminen on ratkaisevan tärkeä tekijä tuotteen lopullisen laadun kannalta, sillä se vaikuttaa erityisesti pinnan kiiltävään ulkonäköön.

2. Tuoreiden munankeltuaisten koneellinen erottaminen valmistusprosessissa

Valmistusprosessissa sallitaan koneellisesti erotettujen munankeltuaisten käyttö, eikä se vaikuta raaka-aineen laatuun.

Kemiallisesti erotettujen munankeltuaisten käyttö tapahtuu kondiittoreiden käyttämän käsin tapahtuvan menetelmän periaatteiden mukaisesti ja on yksinomaan fysikaalinen prosessi, joka ei muuta keltuaisten luontaisia ominaisuuksia, kuten niiden tuoreutta tai väriä.

3. Jäähdytys lämmönsäätimen avulla

Mahdollisuus käyttää lämmönsäätimiä Ovos Moles de Aveiro -taikinan jäähdytykseen edellyttää täsmällisiä lämpötilaa koskevia ehtoja ja erityistä rekisteröintivelvoitetta, jotta voidaan varmistaa näin saadun tuotteen myöhempi tunnistaminen. Lopullisen lämpötilan on oltava 15–18 °C. Tässä tapauksessa ei ole tarpeen noudattaa 24 tunnin lepoaikaa. Aistinvaraiset tutkimukset ovat osoittaneet, että lämmönsäädinten avulla jäähdytettyjen Ovos Moles de Aveiro -makeisten erityisominaisuudet säilyvät muuttumattomina. Tämän seikan vahvisti myös aistinvaraiseen tutkimukseen erikoistuneiden asiantuntijoiden maistajaraati, joka totesi, että muutokset eivät vaikuta tuotteen erityisominaisuuksiin tai laatuun.

4. Säilyvyys

4.1 Ovos Moles de Aveiron pakastaminen kaikissa tarjontamuodoissa edellytti muutoksia valmistusprosessiin sekä pakastamista koskevien täsmällisten sääntöjen esittämistä. Muutos vaati tieteellisiä tutkimuksia menettelyn vahvistamiseksi, ja niillä todettiin asianmukainen tapa pakastaa ja sulattaa tuote siten, että voidaan varmistaa sen laatuominaisuuksien säilyminen. Tulokset vahvistettiin aistinvaraisessa tutkimuksessa, jossa tuotteen tunteva maistajaraati totesi, ettei tuoreen tuotteen ja pakastetun ja sen jälkeen sulatetun tuotteen välillä ole tilastollisesti merkittäviä eroja. Pakastetun tuotteen kaupan pitämisen salliminen edellytti myös tuotteen säilyvyyden toteamista. Tuotteen pakastaminen mahdollistaa pääsyn kansainvälisille markkinoille, koska sen säilyvyysaika pitenee 15 päivästä kuuteen kuukauteen.

4.2 Lisättiin mahdollisuus käyttää ns. älykkäitä pakkausmateriaaleja, kuten suojakaasua ja elintarvikekelmua, joiden ansiosta tuotteen säilyvyys paranee ja sen alkuperäiset ominaisuudet säilyvät. Muutoksen tavoitteena on mahdollistaa tuotteen toimittaminen kansainvälisille markkinoille. Tulokset vahvistettiin erilaisille älykkäille pakkauksille tehdyillä aistinvaraisilla ja mikrobiologisilla tutkimuksilla.

4.3 Tuotteen säilyvyysaika: Säilyvyysaika Käsittelytapa ja pakkaaminen 21 päivää Älykkäissä pakkauksissa 60 päivää Taikinakuoressa suklaalla päällystettynä 6 kuukautta Pakastettuna

Yhteys maantieteelliseen alkuperään

Alkuperäiseen valmistusohjeeseen perustuen kondiittorit ovat käyttäneet luovuuttaan ja ryhtyneet kokeilemaan erityisesti suklaalla päällystettyjen Ovos Moles de Aveiro -makeisten valmistamista. Entisaikojen kondiittoreiden, kuten Maria Apresentação da Cruz e Herdeiros, Lda. -yrityksen (ensimmäinen toimilupa vuodelta 1930) Silvina Raimundon, jäljiltä on peräisin lausuntoja, joissa todetaan esimerkiksi: …”Meidän yrityksessämme niistä käytettiin nimitystä ’ovos moles pretos’ (mustat oves moles -makeiset). Niitä valmistettiin ainoastaan juhlatilaisuuksia varten, koska ne vaativat paljon työtä. Kyse ei ollut pelkästään taikinakuoreen valmistettujen makeisten upottamisesta suklaaseen ja nostamisesta takaisin. … Ne päällystettiin yksitellen käsin suklaakuorrutteella ja viimeisteltiin tasoittamalla pinta huolellisesti, niin että eri muotoisista makeisista saatiin täydellisiä. Niitä valmistettiin juhla-aikaan, ja silloinkin vain tilauksesta, koska niitä annettiin lahjaksi. Vuosia myöhemmin tuomioistuimen vieressä oli konditoria, jossa ryhdyttiin tri Candalin pyynnöstä valmistamaan jälleen mustia ovos moles -makeisia, ja silloin niistä alettiin taas kuulla puhuttavan…”

Myös Rosalina Jesus kertoo: ”… Tilauksia oli vain erityistilanteissa. Holvikäytävässä oli kahvila, jossa myytiin tiskiltä oikeita sikareita. Me konditoriassa kävimme hakemassa sieltä tyhjiä sikarilaatikoita, joissa mustat ovos moles -makeiset tarjottiin asiakkaille. Siinä tapauksessa myytiin aina kerrallaan ainoastaan kuusi sikarinmuotoista ovos moles -makeista (nykyisin niitä kutsutaan nimellä ’navalheira’) tällaisiin laatikkoihin pakattuna. Myöhemmin rouva Conceição tilasi koristeeksi silkkinauhaa, jonka päälle kiinnitettiin apilanlehti. Nauhavyöte kiinnitettiin sikarinmuotoisten suklaalla päällystettyjen ovos moles -makeisten alaosaan, minkä jälkeen ne laitettiin sikarilaatikkoon…”

Alan kirjallisuudessa tuote mainitaan ensimmäisen kerran vuonna 1928 Emanuel Ribeiron teoksessa ”O Doce nunca amargou… doçaria portuguesa. História. Decoração. Receituário”, jossa oli kuvia eri muotoisista taikinakuoreen valmistetuista Ovos Moles de Aveiro -makeisista ja erityisen huolellisesti korostetuin varjostuksin piirretyistä suklaalla päällystetyistä Ovos Moles de Aveiro -makeisista. Asiakirjojen mukana oli myös vuonna 1935 käytetty vanha tynnyrinmuotoinen posliinista valmistettu muotti.

Merkinnät

1. Varmennusmerkki

Varmennusmerkin osalta on poistettu hologrammin käyttöä koskeva pakollinen vaatimus siitä aiheutuvien korkeiden kustannusten vuoksi.

2. Uudet pakkaukset

On otettu huomioon mahdollisuus sallia teknologista kehitystä vastaavien uudentyyppisten pakkausten käyttö, kunhan tutkimuksilla on vahvistettu, ettei uusi teknologia vaikuta tuotteen ominaisuuksiin.

Kuluttajien uusiin odotuksiin vastaamiseksi on sallittu taikinakuoreen valmistettujen Ovos Moles de Aveiro -makeisten kaupan pitäminen 150 gramman pakkauksissa.

3. Tarjontamuoto

On sallittu myydä taikinakuoreen valmistettuja Ovos Moles de Aveiro -makeisia kappaleittain avatusta alkuperäisestä pakkausrasiasta, edellyttäen että etiketti, erä, tuotteen viimeinen myyntipäivä ja varmennusmerkki ovat näkyvillä. Tämän muutoksen tarkoituksena on antaa pienille jälleenmyyjille mahdollisuus myydä tuotetta irtotavarana varmistaen silti sen jäljitettävyys.

YHTENÄINEN ASIAKIRJA

”OVOS MOLES DE AVEIRO”

EU-nro: PT-PGI-0105-01169–31.10.2013

SAN ( ) SMM ( X )

1. Nimi

”Ovos Moles de Aveiro”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 2.3: Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Ovos Moles de Aveiro on tuote, joka valmistetaan sekoittamalla raakaa munankeltuaista sokerisiirappiin. Se voidaan tarjota sellaisenaan taikinakuoreen valmistettuna ja mahdollisesti päällystettynä ohuella sokerisiirappi- tai suklaakuorrutteella, tai pakattuna puu- tai posliiniastioihin. Tuote voidaan pitää kaupan myös pakastettuna. Väri on yhtenäinen ja voi vaihdella keltaisesta oranssiin, pinta on tasaisesti hieman kiiltävä, tuoksussa tuntuu munankeltuainen, johon on sekoittunut tuotteelle ominaisia erilaisia aromeja, kuten karamelli, kaneli ja kuivatut hedelmät. Ne johtuvat sokerin ja munankeltuaisen eri yhdisteiden kemiallisista reaktioista keittämisen aikana. Maku on makea, ja siinä ovat aistittavissa kypsentämisen aikana sekoittuneet munankeltuainen ja sokeri. Koostumus on kermamainen mutta samalla kiinteä. Rakenne on yhtenäinen, eikä tuotteessa esiinny munankeltuais- tai sokerikokkareita (jotka sallitaan kuitenkin muutaman päivän kuluttua valmistamisesta tuotteessa tapahtuvan kiteytymisen seurauksena). Tarjontamuotona toisinaan käytetyn taikinakuoren on oltava väriltään yhtenäinen, valkoisesta kermanväriseen, himmeän mattapintainen ja hajuton tai ainoastaan lievästi jauhontuoksuinen. Sen maku on öylättileivälle tunnusomainen ja rakenne joustavan mureneva, kuiva, sileä ja yhtenäinen.

Tuotteen kemiallinen koostumus on seuraava:

Sokeripitoisuus (%) = 41 ± 5

Rasvapitoisuus (%) = 17 ± 3

Kokonaiskosteuspitoisuus (%) = 29 ± 3

Liukenemattomien proteiinien pitoisuus (%) = 4,2 ± 1,1

Vesiaktiivisuus = 0,864 ± 0,026

Tärkkelys, väriaineet tai säilöntäaineet eivät missään tapauksessa ole sallittuja.

Ovos Moles de Aveiron säilyvyysajan lopussa kosteuspitoisuus alenee ja sokeripitoisuus nousee tuotteessa tapahtuvan kiteytymisen seurauksena; nämä vaihtelut saavat kuitenkin olla enintään 10 prosenttia alkuperäisistä arvoista.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Ovos Moles de Aveiro -makeiset valmistetaan yksinomaan seuraavista raaka-aineista:

Vain erittäin tuoreista A-laatuluokan L- tai XL-kokoluokan kananmunista saatu keltuainen, jonka väri Rochen asteikolla mitattuna on 12–13.

Erityisesti munankeltuaisten väriä ja tuoreutta koskevien erityisvaatimusten vuoksi kananmunien maantieteellinen tuotantoalue on rajoitettu seuraavien kuntien hallinnolliselle alueelle: Águeda, Albergaria-a-Velha, Aveiro, Estarreja, Ílhavo, Mira, Murtosa, Oliveira de Frades, Ovar, S. Pedro do Sul, Sever do Vouga, Tondela, Vagos ja Vouzela.

Ovos Moles de Aveiron valmistukseen käytetyt kananmunat ovat aina olleet peräisin kyseiseltä maantieteelliseltä alueelta, ja ne antavat tuotteelle sen erityisen värin ja tuoreuden.

Puhdistettu valkoinen ruokosokeri.

Vesi, taikina (nostattamattomasta leivästä valmistettu paperi) ja suklaa.

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Sokerisiirapin valmistus.

Valkuaisesta erotettujen munankeltuaisten lisääminen sokerisiirappiin.

Massan (sokeriliemeen sekoitetut keltuaiset) kuumentaminen.

Massan jäähdyttäminen ja lepoaika.

Massan täyttäminen taikinakuoreen tai puusta taikka posliinista valmistettuihin tynnyrinmuotoisiin muotteihin.

Taikinakuoreen täytettyjen makeisten päällystäminen sokerisiirappi- tai suklaakuorrutteella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Ottaen huomioon tuotteen erityispiirteet pilaantumisen ja täytemassassa tai taikinakuoressa tapahtuvien haitallisten muutosten estämiseksi Ovos Moles de Aveiro -makeiset pakataan myyntiä varten alkuperäalueella rasioihin, joiden muoto, materiaali ja kuviointi noudattavat asetettuja vaatimuksia, pahvista valmistettuihin pakkauslaatikoihin tai ns. älykkäästä materiaalista valmistettuihin pakkauksiin.

Päällystämättömien Ovos Moles de Aveiro -makeisten pitäminen kaupan irtotavarana sallitaan ainoastaan kondiittoreiden omissa tiloissa, ja mukana on aina oltava asiakirjat, joista käy ilmi alkuperä, erä ja valmistuspäivä.

Jälleenmyyjät voivat omissa tiloissaan myydä Ovos Moles de Aveiro -makeisia esipakattuina, tarjontamuodosta riippumatta, tai kappaleittain avatusta alkuperäisestä pakkausrasiasta, edellyttäen että etiketti, erä, tuotteen viimeinen myyntipäivä ja varmennusmerkki ovat näkyvillä.

Ovos Moles de Aveiro -makeiset säilytetään huoneenlämpötilassa, jolloin niiden säilyvyysaika on 15 päivää.

Jos tuote on pakattu suojakaasuun tai elintarvikekelmuun (ns. älykkäät pakkaukset), säilyvyysaika huoneenlämpötilassa on 21 päivää. Pakastetun tuotteen säilyvyysaika on kuusi kuukautta, jos se pidetään kaupan tässä muodossa. Pakkaamattoman tuotteen pakastaminen voi tapahtua ainoastaan tuotantopaikassa, jossa on saatavilla tarvittavaa erityisosaamista, ja samalla voidaan välttää turhat käsittelyvaiheet ja tuotteen mikrobiologinen saastuminen.

Suklaakuorrutteella päällystettyjen taikinakuoreen tehtyjen Ovos Moles de Aveiro -makeisten säilyvyysaika on 60 päivää, jos ne säilytetään suklaalle suositellussa säännellyssä lämpötilassa hajuttomissa tiloissa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakollisia päällysmerkintöjä ovat ”Ovos Moles de Aveiro – Indicação Geográfica Protegida” (suojattu maantieteellinen merkintä), varmennusmerkki sekä jäljempänä kuvattu tuotteen tunnus:

Varmennusmerkissä on mainittava tuotteen nimi, varmennuselimen nimi sekä sarjanumero tuotteen jäljitettävyyden varmistamiseksi.

4. Maantieteellisen alueen tarkka rajaus

Ovos Moles de Aveiro -makeisten valmistuksen edellyttämien maaperä- ja ilmasto-olosuhteiden ja erityisesti ilman kosteuden ja lämpötilan, tarvittavan osaamisen sekä tarpeen varmistaa tuotteen suojaaminen mikrobiologiselta pilaantumiselta perusteella maantieteellinen alue, jolla valmistus ja pakkaaminen tapahtuvat, rajoittuu Ria de Aveiron ja sitä ympäröivien laguunialueiden kuntiin. Hallinnollisesti alue käsittää seuraavat kunnat: Águeda, Albergaria-a-Velha, Aveiro, Estarreja, Ílhavo, Mira, Murtosa, Ovar, Sever do Vouga ja Vagos.

5. Yhteys maantieteelliseen alueeseen

Maantieteellisen alueen erityisyys

Luonnollinen yhteys:

Alueen kasvillisuuteen ja ilmastoon vaikuttaa Ria de Aveiron merkittävään vesistöalueeseen laskeva Vougajoki suistoineen. Tämä maantieteellinen tilanne vaikuttaa maatalouden erityisolosuhteisiin ja erityisesti maissin viljelyyn ja siipikarjatalouteen, jotka ovat kehittyneet huomattavassa mittakaavassa laguunin rantatörmille.

Vougan alajuoksun laguunin (Baixo Vouga) ja keskijuoksun (Médio Vouga) alue on perinteisesti tunnettu hedelmällisyydestään, ja siellä on tuotettu runsaasti korkealaatuista maissia. Maissinviljely oli vuosisatojen ajan kotitarveviljelyä, mutta 1800-luvun lopussa ja varsinkin 1900-luvun alussa siitä tuli kaupallista toimintaa, ja Vougajoen rannoilla sijaitseviin kuntiin perustettiin tuotantokapasiteetiltaan merkittäviä maatalousyrityksiä, joiden tuottaman maissin laatua pidetään suuressa arvossa. Siipikarjan ruokintaan käytetty perinteinen maissi vaikuttaa epäilemättä osaltaan siihen, että myös siitä saadut tuotteet ovat laadukkaita ja muista erottuvia.

Historiallinen yhteys:

Ovos Moles de Aveiro -makeisia on valmistettu Aveirossa jo vuosisatojen ajan. Luostarissa alkunsa saanut valmistusperinne säilyi luostarikasvatuksen saaneiden naisten ansiosta, jotka siirsivät sen valmistuksen salat sukupolvelta toiselle. Eräiden asiakirjojen mukaan kuningas Manuel I myönsi vuonna 1502 Aveirossa sijaitsevalle Jeesuksen luostarille 150 kilogrammaa Madeiran sokeria vuodessa luostarin perinteisten konditoriatuotteiden valmistukseen; niitä käytettiin tuolloin sairauksista toipuvien lääkitykseen. Ovos Moles de Aveiro mainitaan hovissa tarjottuna lounasjälkiruokana vuodesta 1908. Tunnettu portugalilainen kirjailija Eça de Queiroz viittaa siihen teoksissaan Os Maias ja A Capital vuodelta 1888 ja brasilialainen Erico Veríssimo muistelmateoksessaan Solo de Clarineta vuodelta 1973. Suklaakuorrutteella päällystettyihin Ovos Moles de Aveiro -makeisiin viitataan myös Emanuel Ribeiron teoksessa O Doce nunca amargou… doçaria portuguesa. História. Decoração. Receituário vuodelta 1928.

Tynnyrinmuotoiset astiat tai lähes aina meriaiheiset taikinakuoret, joihin pakattuna Ovos Moles de Aveiro on perinteisesti myyty, sekä sitä kaupitelleet naiset tyypillisissä asuissaan esiintyvät usein kaakelipaneeleissa, painokuvissa, kansanrunoudessa, näytelmissä ja alueen kansanmusiikissa. Jo vuonna 1856 oli olemassa rekisteröityjä tunnettuja valmistajia. Alkuperäiseen valmistusohjeeseen perustuen kondiittorit ovat käyttäneet luovuuttaan ja ryhtyneet kokeilemaan erityisesti suklaalla päällystettyjen Ovos Moles de Aveiro -makeisten valmistamista. Entisaikojen kondiittoreiden, joista ensimmäisen toimilupa on vuodelta 1930, jäljiltä on peräisin lausuntoja, joissa todetaan esimerkiksi: …”Meidän yrityksessämme niistä käytettiin nimitystä ’ovos moles pretos’ (mustat ovos moles -makeiset). Niitä valmistettiin ainoastaan juhlatilaisuuksia varten, koska ne vaativat paljon työtä.”

Tuotteen erityisyys

Ovos Moles de Aveiron erityisyys tuotteena johtuu sen perusraaka-aineista – kananmunista ja sokerista – sekä paikallisesta osaamisesta – munankeltuaisten lisääminen sokerisiirappiin tavalla, joka jäljittelee Aveiron suistoalueen perinteisten moliceiro-veneiden keinuntaa.

Erityinen valmistustapa antaa Ovos Moles de Aveiro -makeisille alueelle erityisen tyypillisen ja ainutlaatuisen rakenteen, värin ja aromiyhdistelmän.

Erittäin tuoreiden kananmunien keltuaiset erotetaan huolellisesti valkuaisesta siivilöimällä käsin tai koneellisesti. Samanaikaisesti valmistetaan erikseen sokerisiirappi, joka kuumennetaan sopivan notkeaksi tilaan, jossa se ei ole liian paksua mutta ei myöskään vielä kehrättävää sokeria (110 celsiusasteen lämpötilassa). Keltuaiset sekoitetaan sokerisiirappiin ja seosta keitetään, kunnes kattilan pohja näkyy. Tämä toimenpide vaatii erityistä osaamista. Sen jälkeen massa jäähdytetään ja sen annetaan levätä 24 tunnin ajan asianmukaisissa tiloissa, koska tässä vaiheessa Ovos Moles de Aveiro -leivonnainen reagoi suhteellisen helposti nopeisiin lämpötilamuutoksiin ja imee helposti itseensä vieraita hajuja. Nykyisin on olemassa lämmönsäätimiä, joiden avulla jäähdyttäminen voi tapahtua nopeammin ja valvotummin siten, että Ovos Moles de Aveiro -massan ominaisuudet säilyvät muuttumattomina. Jos jäähdyttämiseen käytetään lämmönsäädintä, lopullisen lämpötilan on oltava 15–18 celsiusastetta. Tässä tapauksessa ei ole tarpeen noudattaa 24 tunnin lepoaikaa.

Tämän vaiheen jälkeen jäähdytetty massa käsitellään lopullisesta tarjontamuodosta riippuen jollakin seuraavista tavoista:

— massa täytetään astioihin, jotka suljetaan kannella ja kelmulla tuotteen eristämiseksi ja suojaamiseksi,

— massa muotoillaan taikinakuoreen, jonka reunat voidellaan ehdottomasti pastöroidulla munanvalkuaisella ja puristetaan kiinni käsin. Taikinamuotit irrotetaan suoraan leikaten toisistaan saksilla tai asianmukaisella leikkurilla haluttuun muotoon. Kuviot nostetaan alustoille ja viedään (tarvittaessa) uuniin kuivumaan; haluttaessa niiden päälle voidaan sivellä sokerisiirappia tai suklaakuorrutetta, joka antaa niille lisäsuojaa pilaantumista vastaan.

Pakkaamiseen käytettävät materiaalit – luostareista lähtöisin olevat taikinakuoret tai alueelle luonteenomaisista materiaaleista, puusta tai posliinista, valmistetut tynnyrinmuotoiset astiat – ovat niin ikään erityisiä ja ainutlaatuisia. Molemmissa tapauksissa toistuvat kyseiselle alueelle tyypilliset aiheet ja muodot; kuorissa meren elävät, kalastuksessa käytettävät välineet tai sisämaan, munien tuotantoalueen, perinteiset kastanjat ja pähkinät ja tynnyreissä suistoalueen elämään viittaavat kuvat, kuten majakka tai moliceiro-veneet.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Laguunialueen lämpötila- ja kosteusolosuhteet ovat suotuisat Ovos Moles de Aveiro -makeisten ja niihin käytettävän taikinakuoren valmistukselle. Ne takaavat tuotteelle asianmukaisen ja kestävän plastisuuden, jollaista ei pystytä saamaan aikaan alueen ulkopuolella.

Sekä puu- ja posliinitynnyrit että kuoren valmistuksessa käytetyt muotit ovat kiistaton osoitus yhteydestä Aveiron laguunialueeseen ja sen perinteisiin aiheisiin. Tunnuksena käytettyjä symboleita ovat erityisesti alueen majakka ja tyypilliset moliceiro-veneet, ja kuori on usein kalan, simpukan tai muiden vesieliöiden kotilon tai kuoren, tynnyrin tai verkkojen merkitsemiseen käytetyn poijun muotoinen; kaikki tämä kertoo alueelle ominaisista toiminnoista.

Averon laguunialueeseen ja Vougajokeen liittyvät aiheet kuoressa – kalat, taskurapu, veitsisimpukka, sinisimpukka, simpukankuoret, kotilot, sydänsimpukka, osteri ja venussimpukka sekä tynnyrit, saavit, poijut, pullot ja moliceiro-veneet – ovat tekijöitä, jotka osoittavat kiistatta yhteyden maantieteelliseen alueeseen. Ainoat paikalliseen kasvillisuuteen viittaavat aiheet – pähkinä, tammenterho, kastanja ja punottu kori – ovat myös ehdoton osoitus yhteydestä alkuperään, koska ne ovat peräisin alueella luonnonvaraisina kasvavista kotoperäisistä puulajeista. Myös poppelipuiset tai keraamiset astiat on valmistettu perinteisiä paikallisia raaka-aineita ja tyypillisiä menetelmiä käyttäen.

Näin ollen Ovos Moles de Aveiro -makeiset ovat ehdottomasti erityinen tuote siten, että nimen ”ovos moles” pelkkä mainitseminen tuo keskivertokuulijan mieleen Aveiron alueen, ja pakkauksessa tai myyntipisteen näyteikkunassa esillä oleva alueellinen symboliikka (laguuni, Aveiron majakka, moliceiro-veneet) riittää yhdistämään välittömästi tuotteen Aveiron alueeseen.

Eritelmän julkaisutiedot

(Tämän asetuksen 6 artiklan 1 kohdan toinen alakohta)

http://www.dgadr.mamaot.pt/images/docs/val/dop_igp_etg/Valor/doc/CE_Ovos_Moles_Aveiro.pdf

(1) EUVL L 343, 14.12.2012, s. 1.